公冶携酒見過與者溫元素康致美賦詩投壺再用前韵
作者：胡銓
朝代：宋

paragraphs: 澹叟意簡古，終日巾不屋。
彼美德星崔，憐我味蠹竹。
挈榼破孤悶，聊欲觀醉玉。
情殊饋盤餐，事等遺潘沐。
古人感意重，飲水亦沙醁。
一觴萬慮空，天宇覺隘促。
自非薪突者，上客怕徐福。
主人起揚觶，百歲風雹速。
莫獻野人芹，但飽先生蓿。
我亦起膝席，卒爵更三肅。
溫伯况可人，康{巩/言}亦脫俗。
共賦飣坐梅，句壓詩人谷。
浩浩氣吐虹，盎盎春生腹。
湘纍彼狷者，底事醒乃獨。
日游無功鄉，生計豈不足。
壺歌發笑電，雅劇不言肉。
夜久拔銀燭，幽燼飄蔌蔌。
我於腹無負，正恐腹自恧。
姑置勿復科，茗碗瀹寒淥。
舌出醉言歸，况我舌已木。